- Havde du for et år siden spurgt mig, om jeg skulle gå med i et camping-eventyr, så havde noget med atomfysik nok været tættere på. Den danske designer og iværksætter Jim Lyngvild bliver tit spurgt om samarbejder, men det er kun fåtallet, han egentlig siger ja til. Et af de projekter er et medejerskab af Bramslev Bakker Camping i Hobro. - Da Mads Hedegaard ringer og spørger, om jeg vil sætte mit præg her, så tænkte jeg først, ja okay Hobro, hvor meget kan der være i Hobro? Og jeg ved godt, det var min uvidenhed, men så kom jeg herop og så stedet - og så eksploderede et skønhedsorgie, for det er helt vanvittigt, så smukt her er, siger Jim Lyngvild, som altså indvilligede i camping-eventyret. 'Viping'-telte Men det er ikke et hvilket som helst camping-eventyr. - Camping kan være mange ting. Jeg vil sgu også ud og opleve naturen, men jeg gider ikke at lugte af bål, at være våd i røven eller have regn ind i hovedet fra et eller andet telt. Jeg vil været et sted, der er lækkert, hvor der er redt op til mig, og hvor der er visuelt smukt, siger Jim Lyngvild. Bramslev Bakker er ved at gennemgå en transformation, siden de to nye ejere Mads Hedegaard og Rasmus Skovmark købte stedet for et års tid siden. Blandt andet skal Jim Lyngvild designe 60 såkaldte 'viping'-telte, som er en sammentrækning af viking og camping. De skal indeholde dobbeltsenge og luksus, man normalt ikke ser så tit på campingpladser. De kan minde om konceptet 'glamping', men ifølge Jim Lyngvild skal det være vildere. Teltene skal nemlig have vikinge-tema. - Ikke med bål, røg og primitivitet, men alle teltene får for eksempel navne efter en vikingedronning eller -konge, siger han. Store planer Sidste år købte it- og slotsdirektør Mads Hedegaard og forretningspartneren Rasmus Skovmark Bramslev Bakker - endda helt uden at have haft en fremvisning. For de kommer begge oprindeligt fra Mariager. De ejer i dag også Charlottenlund Slot og it-virksomheden Edora. - Jeg har gået i skole i Hobro og har gode minder herfra. Og det her fantastiske område vil jeg gerne dele med resten af Danmark. Derudover vil vi gerne udvide med for eksempel konferencer eller fester, og så er der brug for overnatning ofte, og der tror jeg ikke, vi kan smide det segment ud i et almindeligt telt eller campingvogn. Så der er behov for lidt mere luksus, siger Mads Hedegaard. Ud over den almindelige campingdrift skal Bramslev Bakker altså også være et sted for større konferencer med mulighed for overnatninger, restaurationsdrift året rundt og kulturevents. Men med fokus på, at der er noget for alle. - Jeg vil ikke sige bookingerne vælter ind, men vi har udsolgt flere dage i den her sæson og regner med at få udsolgt i løbet af juni, siger Mads Hedegaard, der mener, det var oplagt at få Jim Lyngvild med ombord, da Hobro er et kendt vikinge-sted. - Hvem er viking nummer et i Danmark, det er Jim, og så er han en dygtig designer, siger Mads Hedegaard. Fan af nordjyderne Jim Lyngvild er efterhånden ikke en fremmed i Nordjylland. Blandt andet har han haft en særudstilling på Voergaard Slot. Og nu er han altså medejer af en nordjysk campingplads. - Det, jeg bedst kan lide ved Nordjylland, er ærligheden. Man skal ikke komme som københavner og spille smart heroppe, for så får du det svært. Men kommer du med åbenhed, ærlighed og kærlighed, så kan alt lade sig gøre, siger Jim Lyngvild, der ikke vil udelukke, at han måske en dag får endnu mere med Nordjylland at gøre. - Først tog jeg Fyn - og Harald Blåtand lavede ringborge over hele landet, så hvem ved, om der bliver bygget en Lyngvild lille-Ravnsborg heroppe i Hobro. Bramslev Bakker åbner for restauranten og 'viping'-teltene 1. juli - men allerede 29. juni er der stor offentlig åbning, hvor blandt andet Søs Fenger kommer og underholder.

Opsummering:
Først var han skeptisk, men da han først med egne øjne så Bramslev Bakker, kunne han ikke sige nej.